SKRIFTLIG FORESPØRGSEL E-2518/01

af Erik Meijer (GUE/NGL) til Kommissionen

(18. september 2001)

Om: Spild af penge til reklame for mønter og sedler, der fra 2002 bliver obligatoriske betalingsmidler

1. Kan Kommissionen oplyse, hvilken betydning den tillægger anvendelsen af 80 mio. euro til en reklamekampagne, gennemført af det nederlandske bureau Publicis i Frankfurt am Main den 30. august om anvendelse af et nyt betalingsmiddel, euroen, pr. 1.1.2002? Betyder dette, at indbyggerne i de tolv medlemsstater, der indfører euroen pr. denne dato modsat tidligere meddelelser bevarer friheden til sideløbende fortsat at anvende andre valutaer, og at de via denne kampagne skal overbevises om, at de frivilligt bør vælge den nye valuta?

2. Kan Kommissionen oplyse, over hvilke bevillinger disse 80 mio. euro er trukket, og hvilke andre udgifter, som er af betydning for den Europæiske Unions befolkninger, og som ikke længere kan gennemføres på grund af udgifterne til denne kampagne?

3. Hvad er begrundelsen for at brugerne af de nye penge skal spilde deres tid på at lege med hologrammer, sikkerhedstråde og foliestriber? Venter Kommissionen flere forfalskninger af pengesedler end hidtil med de tolv valutaer, der nu bliver inddraget? Er det med henblik på at undgå falske penge i højere grad end tidligere nødvendigt at ulejlige forbrugerne end direkte at pågribe falskmønterne?

4. Kender Kommissionen andre eksempler på, at der er reklameret for noget, myndighederne pålægger obligatorisk, såsom fængselsstraffe, skatter eller værnepligt?

5. Er Kommissionen rede til at fremme, at denne reklamekampagne begrænses til eller i det mindste centreres omkring de områder uden for den Europæiske Union, hvor euroen faktisk skal konkurrere med andre valutaer, navnlig Bosnien-Hercegovina, Montenegro og Kosovo, hvor den tyske mark hidtil har spillet en vigtig rolle i stedet for de lokale lovmæssige valutaer, og til andre stater med ikke-konvertible valutaer som Ukraine, hvor udlændinge nu betaler med tyske mark ud over amerikanske dollars og britiske pund, hvor det er i EU's interesse at erstatte de lokale valutaer med et EU-betalingsmiddel?

Svar afgivet på Kommissionens vegne af Pedro Solbes Mira

(30. oktober 2001)

Kommissionen henleder det ærede medlems opmærksomhed på, at dette spørgsmål vedrører Den Europæiske Centralbanks (ECB) informationskampagne. Der er således ikke tale om et Kommissionsinitiativ, der finansieres over EU's budget, og spørgsmålet er snarere rettet til ECB. Formålet med kampagnen som i øvrigt alle andre informationsinitiativer på nationalt plan og fællesskabsplan er ikke at overbevise borgerne om frivilligt at vælge at anvende euroen, men i videst mulig omfang at gøre dem fortrolige med euroen for derved at lette overgangen mest muligt.

Kommissionen er klar over, at euroen kommer til at spille en stadig større rolle i landene i Central- og Østeuropa, navnlig fordi ti af disse på nuværende tidspunkt forhandler om at komme ind i EU. Den har derfor gennemført forskellige informationsforanstaltninger rettet mod disse lande, herunder konferencen i Budapest den 13.-14. september, som bl.a. medlem af Europa-Parlamentet, Christina Randzio-Plath, deltog i.